KIRJALLINEN KYSYMYS E-2845/02 esittäjä(t): Marco Pannella (NI) komissiolle. Vuoristolaiset uusien vainojen kohteina Kambodžassa ja Vietnamissa.



Virallinen lehti nro 192 E , 14/08/2003 s. 0081 - 0081



KIRJALLINEN KYSYMYS E-2845/02 esittäjä(t): Marco Pannella (NI) komissiolle (10. lokakuuta 2002) Aihe: Vuoristolaiset uusien vainojen kohteina Kambodassa ja Vietnamissa Eri lähteistä saatujen tietojen mukaan Kambodan ja Vietnamin poliisit ovat aloittaneet todellisen ihmismetsästyksen, jonka kohteena ovat sadat vuoristolaiset, joiden on ollut pakko paeta viidakkoon Vietnamin hallituksen harjoittamaa uskonnollista ja poliittista sortoa. Vietnamin ja Kambodan välisen rajan sulkeminen yhdessä Kambodan pakolaisleirien sulkemisen kanssa ennakoi Hanoin kommunistihallituksen raa'asti vainoamien vuoristolaisten uutta joukkomurhaa. Vainon syynä on heidän vaatimuksensa uskonnollisesta ja poliittisesta vapaudesta, ja nyt heitä siis estetään poistumasta maasta. Tässä yhteydessä YK:n pakolaisasioiden päävaltuutetun Kambodan edustajan Nicola Mihailovicin lausunnot ovat äärimmäisen vakavia: Helmi-maaliskuusta saakka emme ole päässeet rajalle, ja vaikka olemme läsnä tuolla alueella, emme saa liikkua vapaasti. Hän jatkaa, että Kambodan hallitukselle pitää muistuttaa sen velvollisuuksista pakolaisia kohtaan (10 vuotta pakolaisten oikeusasemaa koskevan yleissopimuksen allekirjoittamisen jälkeen). Esittikö komission puheenjohtaja Romano Prodi Euroopan unionin voimakkaan vastalauseen Vietnamin vuoristolaisten oikeuksien väkivaltaisesta polkemisesta tavatessaan Vietnamin pääministerin Phan Van Khain Brysselissä 26. syyskuuta? Onko komissio tähdentänyt Kambodan hallitukselle, että sen pitää ehdottomasti noudattaa pakolaisten oikeusasemaa koskevasta kansainvälisestä yleissopimuksesta johtuvia velvoitteitaan? Mihin toimiin komissio aikoo ryhtyä Vietnamin vähemmistöjen perusoikeuksien turvaamiseksi? Christopher Pattenin komission puolesta antama vastaus (8. marraskuuta 2002) Euroopan yhteisön ja Vietnamin yhteistyösopimuksen ensimmäisessä artiklassa todetaan, että yhteistyön perustana on ihmisoikeuksien ja demokratian periaatteiden kunnioittaminen. Ihmisoikeuksien kunnioittamiseen liittyviä kysymyksiä käsitellään yhteistyösopimuksella perustetun yhteisön ja Vietnamin sekakomitean kokouksissa. Komissio yhdessä Vietnamissa edustettuina olevien jäsenvaltioiden kanssa seuraakin tarkkaan ihmisoikeustilanteen kehitystä maassa osana unionin politiikkaa, jolla pyritään kannustamaan ja tukemaan Vietnamin hallituksen sitoutumista ihmisoikeuksien parantamiseen. Komissio osallistuu jäsenvaltioiden kanssa myös säännölliseen vuoropuheluun kaikista unionin diplomaattisista vetoomuksista, joita Vietnamin hallitukselle esitetään ihmisoikeustilanteesta. Komission puheenjohtaja Romano Prodi selosti äskettäin huolenaiheitamme Vietnamin pääministerille Phan Van Khaille tämän vieraillessa Brysselissä 26. syyskuuta 2002. On syytä muistaa myös, että Vietnamin hallituksen kanssa sovitun strategian mukaisesti yhteisön ja Vietnamin kehitysyhteistyössä keskitytään ensisijaisesti maan etnisten vähemmistöjen asuttamille alueille. Kysymyksessä mainittujen tapahtumien osalta satojen vuoristolaisten vainoaminen ja uudet vuoristolaisten joukkomurhat Vietnamissa unionin ja sen kumppaneiden tekemät selvitykset Vietnamissa ja Kambodassa eivät ole antaneet luotettavaa vahvistusta asiasta. Vietnamin ja Kambodan välisen rajan sulkemisesta voidaan todeta, että komissio on ottanut Kambodan viranomaisten kanssa monesti esille maan velvoitteet pakolaisia koskevan kansainvälisen yleissopimuksen allekirjoittajana. Komission lähetystö Phnom Penhissä on yhteydessä Yhdistyneiden Kansakuntien pakolaisasiain päävaltuutetun (UNHCR) toimistoon Kambodassa saadakseen ajan tasalla olevia tietoja tilanteesta raja-alueilla. Komissio yhdessä unionin diplomaattisten edustustojen kanssa seuraa tarkkaan tilanteen kehitystä, myös tilannetta maan keskisissä provinsseissa, ja ryhtyy tarvittaviin toimiin.